7เดือนประกันชีวิตทุ่มโฆษณาพันล.
7 เดือนแรก ธุรกิจประกันชีวิตทุ่มโฆษณา เพิ่มขึ้นเฉียด 40% เทียบกับปีก่อน
23 ต.ค. 2555

7 เดือนแรก ธุรกิจประกันชีวิตทุ่มโฆษณา เพิ่มขึ้นเฉียด 40% เทียบกับปีก่อน
แหล่งข่าวจากฝ่ายวิเคราะห์ธุรกิจและสถิติ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่า 7 เดือนแรก ธุรกิจประกันชีวิตใช้จ่ายไปกับการโฆษณาเป็นวงเงินรวม 1,169.45 ล้านบาท เพิ่มขึ้น 30.80% เมื่อเทียบกับงวดเดียวกันของปีก่อนที่ใช้ไป 894.11 ล้านบาท ซึ่งเป็นค่าใช้จ่ายที่สูงที่สุดอันดับ 1 จากค่าใช้จ่ายในการดำเนินงานอื่น 14 รายการ รวมทั้งสิ้น 1.45 หมื่นล้านบาท เพิ่มขึ้น 8.43%
ขณะที่ธุรกิจประกันวินาศภัยใช้จ่ายไปกับค่าโฆษณา 7 เดือนแรก เป็นเงิน 472.97 ล้านบาท ลดลง 32.55 ล้านบาท เมื่อเทียบกับงวดเดียวกันของปีก่อน หรือลดลง 6.44%
สำหรับธุรกิจประกันชีวิตในช่วงที่ผ่านมาใช้ไปกับโฆษณาขายกรมธรรม์ประกันชีวิตสำหรับผู้สูงอายุ ประกันโรคร้ายแรงเป็นหลัก ส่วนธุรกิจประกันวินาศภัยใช้ไปกับการโฆษณาขายประกันภัยรถยนต์ และประกันสุขภาพ
ทั้งนี้ ช่วง 6 เดือนหลัง คาดว่าธุรกิจประกันชีวิตและประกันภัยจะมีการใช้จ่ายเพื่อการโฆษณาเพิ่มขึ้น เพราะหลายบริษัทที่ไม่เคยทำโฆษณาได้ออกภาพยนตร์โฆษณาชุดใหม่ทางโทรทัศน์อย่างต่อเนื่อง เช่น บริษัท แอกซ่าประกันภัย บริษัท กรุงไทยแอกซ่า ประกันชีวิต ขณะที่บริษัท อลิอันซ์ อยุธยา ที่หยุดทำภาพยนตร์โฆษณาไปร่วม 3 ปี ได้ออกภาพยนตร์ชุดใหม่เช่นกัน
นอกจากนี้ บริษัท ไทยประกันชีวิต ได้ออกภาพยนตร์ชุดใหม่ “Forget me not” เมื่อต้นเดือน ต.ค.ที่ผ่านมา โดยสื่อถึงเรื่องราวของคนที่เป็นโรคอัลไซเมอร์ หรือโรคความจำเสื่อม ภาพยนตร์โฆษณาที่สะท้อนสโลแกนดูแลคุณตลอดไป นอกเหนือจากภาพยนตร์ชุดไม่มะเร็งมีคืน ส่วนบริษัท เมืองไทยประกันชีวิต ได้ออกภาพยนตร์โฆษณาเมืองไทยรุ่นใหญ่ ไฟต์ 5 โรค ในเวลาไล่เลี่ยกัน